b'\n_START_ARTICLE_\nSavar\n_START_SECTION_\nGeografija\n_START_PARAGRAPH_\nSavar le\xc5\xbei v osrednjem delu otoka, na manj\xc5\xa1i okoli 60 m visoki vzpetini nad robom doline, nekoliko odmaknjen od obale nad zalivom Dra\xc5\xbeica._NEWLINE_V dnu zaliva Dra\xc5\xbeica je manj\xc5\xa1i pristan, ki je odprt severnim in severozahodnim vetrovom.Privez plovil je mogo\xc4\x8d na manj\xc5\xa1em pomolu kolenaste oblike, ali pa z notranje strani valobrana. Globina morja pri valobranu je 2-3 metre. Pri pomolu je splavna dr\xc4\x8da._NEWLINE_Kraj je poznan po podzemni jami Stra\xc5\xa1na pe\xc4\x87.\n_START_SECTION_\nZgodovina\n_START_PARAGRAPH_\nKraj se prvi\xc4\x8d omenja v 13. stoletju. V slikovitem zalivu Dra\xc5\xbeica, na oto\xc4\x8dku, ki je z nasipom povezan s kopnim, stoji predromanska cerkev sv. Pelegrina. Prezbiterij je bil postavljen med 7. do 9. stoletjem, cerkvena ladja in zakristija pa sta bili zgrajeni okoli leta 1300._NEWLINE_\xc5\xbdupnijska cerkev, z baro\xc4\x8dnim krstilnikom z napisom v glagolici, ki so ga prenesli iz cerkve sv. Pelegrina, je bila postavljena 1670. Neko\xc4\x8d je bil v Savarju tudi samostan ob katerem je stala cerkev sv. Andreja.\n_START_SECTION_\nZanimivosti\n_START_PARAGRAPH_\nJama Stra\xc5\xa1na pe\xc4\x87 je bila prva organizirana izletni\xc5\xa1ka destinacija ne samo na Dugem otoku, temve\xc4\x8d tudi v \xc5\xa1ir\xc5\xa1i okolici. Leta 1904 je Stra\xc5\xa1no pe\xc4\x87 obiskal avstrijski cesar Franc Jo\xc5\xbeef I._NEWLINE_Savar je znan tudi po pridobivanju kamenja. Iz kamenja pridobljenega v tukaj\xc5\xa1nem kamnolomu je zgrajeno mnogo zgradb po svetu, med drugimi tudi pala\xc4\x8da Zdru\xc5\xbeenih narodov v New Yorku.'